II.
PREDKLADACIA SPRÁVA
k nariadenia vlády Slovenskej republiky, ktorým sa mení nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov Vám predkladáme predovšetkým z toho dôvodu, aby mohli byť chemické látky a chemické prípravky tak ako je to bežné v celej Európe vyňaté spod zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov a mohli sa riadiť zákonom č. 163/2001 Z. z. o chemických látkach a chemických prípravkoch a vykonávacích predpisov k tomuto zákonu.
Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti chemických látok a chemických prípravkov, ktoré sa budú naďalej riadiť podľa zákona o chemických látkach a chemických prípravkoch. Ide o oblasť ochrany života a zdravia osôb, majetku a životného prostredia pred nebezpečnými alebo zdraviu škodlivými výrobkami.
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov sa predkladá na rokovanie vlády Slovenskej republiky po tom, čo boli všetky pripomienky z medzirezortného pripomienkového konania zapracované.
Prijatie navrhovanej novelizácie je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky čo potvrdilo Ministerstvo financií Slovenskej republiky listom č. p. 7946/2001-81 a nebude mať vplyv na zamestnanosť a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z.
Návrh nariadenia prerokovala dňa 29. mája 2001 Legislatívny rada vlády Slovenskej republiky, ktorej pripomienky boli do návrhu zapracované.